Arnar Ásgeirsson myndlistarmaður fagnar útgáfu bókar sinnar Transmutants and Emotional Curves í Harbinger galleríi í dag . Teikningar úr bókinni verða til sýnis og Arnar klæðist fatnaði með teikningum sínum á . Vegna mikillar eftirspurnar hefur Arnar Ãsgeirsson myndlistamaður hafið sölu á íþróttagöllum eins og hann klæðist sjálfur á Karolina fund . Fréttablaðið / Antonbrink Auglýsing Hver er kveikjan að þessum teikningum og hvernig var vinnuferlið ? „ Verkefnið byrjaði sem röð teikninga af tilfinningaflækjum . Það sem upprunalega hófst sem lítið teikniverkefni , óx og vatt upp á sig og eftir því sem teikningunum fjölgaði fór ég að skrifa texta við þær líka . Verkefnið flæddi áfram , tók stjórnina og bók tók á sig mynd . Spenna og togstreita er áberandi í teikningunum . Alls kyns táknmyndir og fyrirbæri berjast um . yfirhöndina en reyna líka að lifa og funkera í góðu jafnvægi . Í tölfræði eru til dæmis gröf notuð til að setja fram mælanleg fyrirbæri . Það er hins vegar erfitt eða jafnvel ómögulegt að mæla tilfinningar , en þessar teikningar eru hins vegar tilraun til þess . Þær eru eins konar tilfinningagröf . Textann skrifaði ég hægt og rólega meðfram því að teikna . Þar af leiðandi er textinn og myndefnið nátengt og talar hvort við annað . Textinn lýsir ólíkum stigum flókinnar tilfinningakúrfu . Umfjöllunarefni textans er því þróunarsaga stökkbreyttra flókinna tilfinninga , “ útskýrir Arnar . Hann á skýra minningu af því þegar hann byrjaði á teikningaröð sinni . „ Ég var í togstreitu og fullur tilfinninga sem ég átti erfitt með að lýsa eða færa í orð . Kannski var ég að reyna að teikna þetta hugarástand mitt . Ég efast um að ég hafi náð að fanga það í teikningu en mér líkaði þessi aðferð svo ég hélt áfram að teikna án þess að setja of mikla hugsun eða alvöru í það , ég ákvað að fylgja tilfinningunni fremur áreynslulaust . Teikningarnar urðu 72 talsins og hverri og einni fylgir stuttur texti . Þá fannst mér liggja beint við að gefa út bók . “ Teikningarnar fá líf í klæðnaði , hvernig fæddist sú hugmynd að klæðast teikningunum ? „ Pólska listakonan og fatahönnuðurinn Agata Mickiewicz stakk upp á að við myndum sameina krafta okkar og búa til íþróttagalla eða tracksuit úr einni teikningunni . Hún valdi teikningu af snák að sleikja sjálfan sig , kannski svona eins og hann sé að bragða á sér áður en hann ákveður hvort hann vilji borða sjálfan sig . Agata silkiþrykkti myndina á efni og saumaði nokkrar prótótýpur af íþróttagalla . Rauðar peysur og hvítar buxur . Við fengum mikil viðbrögð við gallanum í útgáfuhófi bókarinnar í Berlín á dögunum svo við ákváðum að gera hópsöfnun og bjóða 20 stykki af gallanum . Hægt er að finna verkefnið inni á Karolinafund undir Ouroboros Tracksuit , Atagata x Arnar Ásgeirsson . “ Þú sýnir fyrst í Þýskalandi og nú á Íslandi , eru sýningarnar að einhverju leyti ólíkar ? Mér var boðið að taka þátt í sýningarverkefninu _ in conversation with _ sem þýski sýningarstjórinn Katharina Wendler stendur fyrir . Sýningarverkefnið hennar snýst um að para saman listamann við sýningarstjóra , rithöfund eða annan listamann og búa til sýningu og texta út frá samræðum þeirra . Hún paraði mig saman við annan sýningarstjóra , Annabelle Von Girsewald og Agötu Mickiewicz , og út frá því settum við saman sýninguna Cozy Catastrophe sem fór fram í Berlín í nóvember . Sýningin var útgáfupartí á bókinni og allar teikningarnar úr bókinni voru til sýnis . Á þeirri sýningu fékk ég til liðs við mig góðkunningja , frænda og samstarfsmann til margra ára , Styrmi Örn Guðmundsson . Við klæddumst íþróttagöllunum og frömdum gjörning á opnuninni , við sungum mis frumsamin lög og sögðum sögur . Gjörningurinn var eins konar tískusýning og kynning á göllunum . Í Harbinger verður þetta aðeins rólegra , hægt verður að skoða bókina og teikningar úr bókinni og ég verð einn þarna í mínum galla og býð fólki upp á mandarínu eða eitthvað jólalegt . Teikningar Arnars af snák að sleikja sjálfan sig fá líf í klæðnaði .